Zoroslav Smolinský

Vo Volkswagene Slovakia nepretržite pracujem viac ako 23 rokov. Fabrika a jej zamestnanci sú mi už po tak dlhom čase akoby ďalším členom mojej rodiny. Tak ako rodina spolu vyrastá a prežíva lepšie a horšie obdobia, tak som vo Volkswagene vyrastal aj ja, a  prežíval lepšie časy, či zaťažkavajúce obdobia. To, že som profesionálne rástol spolu so závodom potvrdzuje aj moja cesta od výrobného zamestnanca cez  lídra tímu až na vedúceho zmeny.

Cele toto obdobie ma naučilo, že vo Volkswagene sa oplatí poctivo a tvrdo pracovať a pristupovať férovo k  svojím spolupracovníkom, rovnako tak k podriadeným, ako aj k manažmentu.

Jedným z kľúčových momentov mojej kariéry patrí takmer 5 ročné obdobie spolupráce v rámci koncernu Volkswagen v nemeckom Wolfsburgu. Roky  strávené vo Wolfsburgu boli pre mňa inšpiratívny najmä v tom, že som zažil ako sa výkon tohto podniku zvyšoval priamoúmerne so zlepšovaním pracovných podmienok a starostlivosti o vlastných zamestnancov.

Keď som sa vrátil a videl, čo sa v odborárskej práci u nás nedeje, no v zahraničí je to prirodzeným štandardom, motivovalo ma to kandidovať na post predsedu Odborovej organizácie Volkswagen-u. Od začiatku svojho pôsobenia na pozícii predsedu odborovej organizácie v roku 2008 sa výsledky našej spoločnej práce - kolegov v odboroch a vedenia fabriky neustále viac približujú nemeckým štandardom.

Jednými z hlavných priorít sú pre mňa témy týkajúce sa výšky platov našich zamestnancov a rastu členskej základne odborov, no za veľmi dôležité považujem tiež bezpečnosť a ochranu zamestnancov pri práci a nemenej dôležité je pre mňa sociálne zabezpečenie našich odborárov. Bezpečnosť a ochrana pri práci je pre mňa priorita, čoho dôkazom je zisk troch koncernových trofejí. Mimoriadne ma teší  to, ako sme spoločným úsilím dokázali  prekonať hospodársku krízu v roku 2009.

To, že Volkswagen patrí v súčasnosti k najlepším zamestnávateľom na Slovensku  je našim spoločným dielom a právom na neho môžeme byť hrdí.